**PREDKLADACIA SPRÁVA**

Ministerstvo pôdohospodárstva a rozvoja vidieka Slovenskej republiky (ďalej len „ministerstvo pôdohospodárstva“) predkladá návrh zákona o poskytovaní dotácií
v pôsobnosti Ministerstva pôdohospodárstva a rozvoja vidieka Slovenskej republiky a o zmene a doplnení niektorých zákonov (ďalej len „návrh zákona").

Potreba vypracovať návrh zákona vyplýva z odporúčaní kontrolných orgánov a z poznatkov získaných z aplikačnej praxe pri poskytovaní štátnej pomoci a minimálnej pomoci (ďalej len „pomoc“) a dotácií, ktoré sa neposkytujú v rámci pomoci, v pôsobnosti ministerstva pôdohospodárstva.

Cieľom návrhu zákona je, pokiaľ ide o poskytovanie dotácií v pôsobnosti ministerstva pôdohospodárstva, vytvoriť nový právny základ pre poskytovanie dotácie. Pokiaľ ide o poskytovanie pomoci, cieľom návrhu zákona je nadviazať na existujúci všeobecný vnútroštátny právny základ poskytovania pomoci a ten doplniť o ustanovenia špecifické pre poskytovanie pomoci ministerstvom pôdohospodárstva. Návrh zákona okrem iného v oblasti poskytovania pomoci umožní prostredníctvom schém pomoci pokryť široký rozsah účelov pomoci a podmienok jej poskytovania ustanovený v právne záväzných aktoch Európskej únie.

Návrh zákona nebude predmetom vnútrokomunitárneho pripomienkového konania.

Navrhovaný dátum účinnosti poskytuje dostatočný čas na oboznámenie sa s novou právnou úpravou. Návrh zákona ráta so zachovaním 15 dňovej legisvakačnej doby v súlade s § 19 ods. 5 zákona č. 400/2015 Z. z. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov.

Návrh zákona bol prerokovaný podľa § 10 ods. 1 zákona č. 400/2015 Z. z. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov v znení zákona č. 134/2020 Z. z. a podľa čl. 13 Legislatívnych pravidiel vlády Slovenskej republiky.

Návrh zákona bol predmetom pripomienkového konania a na rokovanie sa predkladá s rozpormi, ktoré sú uvedené vo vyhlásení o rozporoch.